AIŠKINAMASIS RAŠTAS

Dėl savivaldybės nekilnojamojo turto nurašymo, išardymo ir likvidavimo

**1. Parengto tarybos sprendimo projekto tikslai ir uždaviniai**

Parengto sprendimo projekto tikslas – Molėtų rajono savivaldybės nuosavybės teise priklausančius pastatus pripažinti nereikalingais arba netinkamais (negalimais) naudoti, juos nurašyti, išardyti ir likviduoti.

Prie sprendimo pridedami nekilnojamojo turto registro centrinio duomenų banko išrašai, pastatų išdėstymo schemos, turto apžiūros pažymos, teisinės registracijos dokumentai, turto valdytojų įsakymai ir prašymai dėl statinių nurašymo, išardymo ir likvidavimo.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 27 straipsnio 6 dalis;

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, 8.1, 9.2, 13.1.1 papunkčiai;

Molėtų rajono savivaldybės turto pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-38 „Dėl Molėtų rajono savivaldybės turto pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo patvirtinimo“, 8.1, 9.2 ir 12.1.1 papunkčiai;

Molėtų r. Balninkų pagrindinės mokyklos direktoriaus 2014 m. lapkričio 5 d. įsakymas Nr. V-38 „Dėl mokyklos pastato – sandėlio, kiemo statinio – tualetų pripažinimo nereikalingais Balninkų pagrindinės mokyklos veiklai ir siūlo Molėtų rajono savivaldybės administracijai nurašyti šiuos statinius” ir 2015 m. spalio 19 d. prašymas Nr. S-48 “Dėl prašymo nurašyti mokyklos pastatą – sandėlį, kiemo statinį – tualetus”;

 Molėtų menų mokyklos direktoriaus 2014 m. balandžio 7 d. įsakymas Nr. V1-35 „Dėl turto nurašymo“ ir 2015 m. spalio 16 d. prašymas Nr. D7-96 “Dėl pastato Janonio g. 5 nurašymo”;

Molėtų rajono savivaldybės administracijos direktoriaus 2015 m. spalio 16 d. įsakymas Nr. B6-979 „Dėl savivaldybės nekilnojamo turto nurašymo, išardymo ir likvidavimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybei nuosavybės teise priklausantį turtą pripažinus nereikalingu arba netinkamu (negalimu) naudoti, bus galima pastatus išardyti ir likviduoti.

 Neigiamos pasekmės – pastatai fiziškai nusidėvėję, kyla grėsmė praeiviams, nes jie yra avarinės būklės. Molėtų rajono savivaldybės administracijos patikėjimo teise valdomas, bet veiklai nenaudojamas 115 kv.m ūkinis pastatas, adresu: Molėtų r.sav. Videniškių sen., Videniškių k., Šilelio g. 6 A., trukdo esamo pastato kapitaliniam remontui (2014-06-05 išduotas rašytinis pritarimas statinio projektui Nr. RPP-94-140605-00026).

**4. Priemonės sprendimui įgyvendinti**

Pastatai bus nugriauti.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšos bus reikalingos pastatų išardymui ir likvidavimui.

**6. Vykdytojai, įvykdymo terminai**

Turto vadytojai.

Parengė

Vanda Aleksiejūnienė

Turto skyriaus specialistė